Meer oor ons – Lynnwood Gemeente
Ons fokus op 'n leefstyl van 24/7 Christen-wees deur liefde, viering, diens en eenwees.
Karin en ek is al 32 jaar getroud en uit hierdie huwelik is 2 kinders gebore: Karla en Arno. Beide is in Windhoek gebore. Karin gee wiskunde van die huis af. Karla hou skool by Parktown Boys High. Arno studeer verder in siviele ingenieurswese.
My studies het ek aan Tuks voltooi. Tans fokus my bediening op ekologie, eiendomme, eredienste, gesinne en pastoraat. Vir ontspanning groei ek bonsai boompies en my groot trots is 'n Snuifkalbassie.
Ek verwonder en verheug my oor die Here. God is eerder 'n werkwoord as net 'n naam en eerder 'n reis as net 'n blote bestemming.
Ds Jeanri Erasmus
Ek en my man, Pieter Erasmus, bly tans in 'n huisie naby die kerk met ons twee brakkies. Ek kom van Bronkhorstspruit af en is die jongste van 4 kinders.
Ek is mal oor koffie drink, gesels oor die dieper dinge in die lewe, diere en die natuur! Ek probeer graag tuinmaak maar moet die kuns nog bemeester.
Ek glo met my hele hart dat die volheid van die lewe en die sin van die lewe in 'n verhouding met die Here lê en daarom is ek in die bediening.
Nuwe Generasie se slagspreuk "Ons doen lewe saam" wys vir my na 'n besonderse manier wat gelowiges saamleef en ek glo ons vind iets van kerkwees daarin.
Dr Eric Scholtz
Ek het op Uitenhage in die Oos-Kaap grootgeword en gematrikuleer. Hierna het ek diensplig gedoen. Ek het by die Universiteit van Port Elizabeth, die Universiteit van Stellenbosch en die Universiteit van Pretoria gestudeer. Ek en Michelle is 33 jaar getroud. Sy is 'n onderwyseres by Die Hoërskool Menlopark. Ons het twee kinders en een kleinkind. Die kinders bly naby genoeg om vir Sondagmiddagete op te daag! Dit is vir my 'n vreugde en 'n voorreg om dominee in Lynnwood Gemeente te wees. Ek hou my veral besig met eredienste, Bybelstudies, pastoraat, die kerkkantoor en die kerkraad. Wat my veral motiveer in my bediening is 'n diepe oortuiging van my roeping; nie net dat ek 'n dominee moet wees nie, maar ook hoe ek 'n dominee moet wees."
Dr Fanie Cronje
Ek en Engela is in 1988 getroud en het uit eie keuse nie kinders nie. Engela dien tans as Direkteur van Informasie en Tegnologie by die Departement van Werkskepping en Arbeid. Ek het my studies aan UP voltooi, waar ek ook in Ou Testamentiese Wetenskap gepromoveer het. Na aanleiding van my studies by Unisa, het my belangstelling verskuif om ook argeologie en ou Nabye Oosterse Studies in te sluit. As gemeente en gelowiges het ons die verantwoordelikheid om die Bybel op 'n kultuur-sensitiewe en geldige wyse te lees en te vertolk. Dié oortuiging rig my betrokkenheid op elke terrein van die bediening.
Ek is gebore 8/9/1945 op Petrus Steyn in die OVS. Skoolloopbaan ook daar. Universiteitsopleiding by PU vir CHO en ook UP. Getroud met Marie Marais ook van Petrus Steyn. Ons het 3 kinders en 2 kleinseuns. Was van skooldae af onder die indruk van 'n sterk drang en roeping om predikant te word.
In my bediening 'n passie vir die Woord en ook die pastoraat, veral ook bejaardesorg. Ek het in die kerk gestreef na die gehoorsaamheid aan die Woord en die handhawing van orde in die kerk.